Virallinen lehti nro C 279 , 01/10/1999 s. 0131



Päätös varainhoitovuoden 1997 talousarvion toteuttamista koskevan vastuuvapauden myöntämisestä - Pääluokat IV - Tuomioistuin - V - Tilintarkastustuomioistuin - VI - Osa B: Alueiden komitea Euroopan parlamentti, joka - ottaa huomioon EY:n perustamissopimuksen 272 artiklan 10 kohdan, - ottaa huomioon varainhoitoasetuksen 22 artiklan 2 ja 3 kohdan, - ottaa huomioon varainhoitovuoden 1997 tulostilin ja taseen (SEC(98)0521 - C4-0353/98), - ottaa huomioon talousarvion valvontavaliokunnan mietinnön (A4-0199/99), Tuomioistuin 1. Toteaa huomattavat säästöt, jotka saatiin aikaan, kun tuomioistuimen rakennuksen lisärakennuksia koskevaan vuokra/ostosopimukseen tehtiin lisäsopimus sen jälkeen kun edellisen varainhoitovuoden aikana oli maksettu 50 miljoonan ecun ennakkomaksu; 2. Panee merkille, että Luxemburgin hallitus on sitoutunut huolehtimaan tuomioistuimen rakennuksessa työskentelevien henkilöiden sijoittamisesta korvaavaan toimistorakennukseen asianomaisen rakennuksen kunnostuksen ja laajennuksen ajaksi sekä maksamaan kustannukset, jotka aiheutuvat muutosta korvaavaan rakennukseen ja töiden päätyttyä jälleen takaisin tuomioistuimen varsinaiseen rakennukseen; 3. Toistaa tuomioistuimelle esittämänsä pyynnön pyrkiä parantamaan rahoitusta koskevia ennakkoarvioitaan (momentti 270) ja talousarviovarojen hallinnointia (alamomentti 1410); 4. Ei hyväksy sitä, että atk:ta varten tarkoitetut määrärahat käytettiin momentilta momentille tehdyn siirron jälkeen autojen hankintaan, mikä kertoo tehottomasta suunnittelusta talousarviota laadittaessa; Tilintarkastustuomioistuin 5. Palauttaa mieleen, että vuosiksi 1997 ja 1998 hyväksyttyjen uusien virkojen kokonaismäärällä pyritään siihen, että hallintokaavio pysyisi vakaana vuoden 2001 loppuun asti; 6. Katsoo, että tiettyihin toimiin (luku 15), joille myönnetyt määrärahat tilintarkastustuomioistuin on katsonut riittämättömiksi, olisi voitu hyödyntää varoja, joita saatiin käyttöön huomattavissa määrin erityisesti ecun ja Luxemburgin frangin välisen vaihtokurssin suotuisan kehityksen vuoksi; täten olisi voitu vähentää peruuntuneita määrärahoja; Alueiden komitea 7. On tyytymätön alueiden komitean toiminnan suunnittelun sattumanvaraisuuteen, jonka vuoksi varainhoitovuoden 1997 alussa jouduttiin tekemään huomattava määrärahasiirto momentilta momentille; 8. Pyytää alueiden komiteaa parantamaan huomattavasti talousarvion ennakkoarvioitaan, jotta kaikki ne rahavarat, jotka budjettivallan käyttäjä antaa alueiden komitean käyttöön, voitaisiin käyttää optimaalisesti; 9. Palauttaa mieliin tilintarkastustuomioistuimelle esittämänsä pyynnön tutkia alueiden komitean toteuttamien toimien asianmukaisuus ja tehokkuus, jotta vuoden 1996 vuosikertomuksessa havaitut säännönvastaisuudet eivät toistu; pyytää tilintarkastustuomioistuinta toimittamaan selvityksen tästä aiheesta 30. syyskuuta 1999 mennessä; 10. Myöntää tuomioistuimen kirjaajalle sekä tilintarkastustuomioistuimen ja alueiden komitean pääsihteereille vastuuvapauden varainhoitovuoden 1997 talousarvioidensa toteuttamisesta; 11. Kehottaa puhemiestään välittämään tämän päätöksen kyseisille toimielimille ja neuvoa-antavalle elimelle sekä julkaisemaan sen Euroopan yhteisöjen virallisessa lehdessä (L-sarja).